泗州阻風七日投佛經禱斗山下
作者：張耒
朝代：宋

paragraphs: 山根受重淵，石脚插九地。
千年無支祈，閉穴守禹誓。
扁舟七日閑，浪作老龍戲。
舟師慎艱險，長跪請佛事。
晚山水如屋，曉山水如地。
清平一潭風，浪陣卷旂旆。
煌煌金仙語，鬼物所尊畏。
無心服毒猛，慧眼出幽穢。
人間慢聖賢，諄戒遭侮易。
誰肯一卷書，脫此千里滯。